ILMOITUS

unionin tutkimusmenettelyn vireillepanosta valituksen perusteella, joka koskee Meksikon yhdysvaltojen soveltamien, tequilan tuontiin vaikuttavien toimenpiteiden muodostamaa, asetuksessa (EU) 2015/1843 tarkoitettua kaupan estettä

(2020/C 265/03)

Euroopan komissio vastaanotti 8. kesäkuuta 2020 toimialajärjestöltä asetuksen (EU) 2015/1843 (1) 3 artiklan 1 kohdan mukaisesti valituksen, joka koskee Meksikosta Euroopan unioniin tulevan tequilan tuonnin estettä.

1. Asianomaiset tuotteet

Meksikon toimenpide koskee tislattua alkoholijuomaa ”Tequila”.

2. Asianomainen maa

Meksikon yhdysvallat.

3. Valituksen tiivistelmä

Valituksessa todetaan, että meksikolainen Consejo Regulador del Tequila, jäljempänä ’CRT’, ilmoitti 7. helmikuuta 2020, ettei se enää myönnä vientitodistuksia yritykselle Tequilas del Señor, joka tuottaa ja myy tequilaa vientiin Heineken NV:n tytäryritykselle France Boissons. Valituksen tekijä katsoo, että kieltäytymisen perusteena on CRT:n väite, jonka mukaan Heinekenin Desperados-olut – johon on lisätty tequila-aromia – rikkoo maantieteellisen merkinnän ”Tequila” käyttöön sovellettavaa Meksikon teknistä standardia.

CRT on Meksikon tequilan tuottajien etuja ajava järjestö, jolle Meksikon hallitus on antanut tiettyjä toimivaltuuksia, mukaan lukien Meksikon teollisoikeusviraston ”Instituto Mexicano de la Propiedad Industrial” toimeksianto suojata maantieteellistä merkintää ”Tequila” petoksilta ja väärinkäytöltä ympäri maailmaa. Yksi CRT:n tehtävistä on myöntää vientitodistuksia tequilan tuottajille, kun se on ensin varmistanut, että kukin tequilalähetys on tuotettu asiaa koskevien teknisten standardien mukaisesti. Vaatimustenmukaisuuden arviointilaitoksena CRT toimii Meksikon talousministeriön alaisuudessa ministeriön sääntelyvirastossa Dirección General de Normas (DGN).

Valituksessa väitetään, että Meksikon kieltäytyminen myöntämästä vientitodistusta Euroopan unioniin tarkoitetulle tequilalle on ristiriidassa vuoden 1994 GATT-sopimuksen XI artiklan sekä vuoden 1997 EU:n ja Meksikon välisen tislattuja alkoholijuomia koskevan sopimuksen (2) kanssa.

4. Menettely

Komissio suorittaa tutkimuksen valituksen selvittämiseksi. Asianomaiset osapuolet voivat toimittaa kirjallisesti tietoja valituksen esiin nostamista erityisistä kysymyksistä tai esittää tukevaa näyttöä.

Asetuksen (EU) 2015/1843 9 artiklan 4 kohdan mukaisesti asianomaiset osapuolet voivat tutustua komission asiakirja-aineistossa oleviin tietoihin, lukuun ottamatta sisäisiä asiakirjoja ja luottamuksellisia tietoja, jos tiedot ovat merkityksellisiä niiden etujen kannalta ja jos komissio käyttää niitä tutkimuksessa. Tietoja käsitellään luottamuksellisesti, jos niiden ilmaiseminen saattaa aiheuttaa merkittäviä epäsuotuisia seurauksia tietojen toimittajalle tai tietolähteelle. Asianomaiset osapuolet voivat myös pyytää tietoja tärkeimmistä tutkimuksessa esille tulevista tosiasioista ja seikoista.

Komissio voi kuulla osapuolia, joita asia koskee.

Viisi kuukautta, ja hankalissa tapauksissa seitsemän kuukautta, julkaisemisen jälkeen komissio raportoi tutkimusmenettelyn tuloksista asetuksen (EU) 2015/1843 7 artiklan 1 kohdassa tarkoitetulle komitealle.

Kaikki tiedot ja kuulemispyynnöt on lähetettävä kirjallisina osoitteeseen

European Commission Directorate-General for Trade TRADE.F.3 –Legal aspects of trade and sustainable development and investment CHAR 6/135 1049 Bruxelles/Brussel BELGIQUE/BELGIË

Sähköposti: trade-tbr@ec.europa.eu

5. Kuulemismenettelystä vastaava neuvonantaja

Asianomaiset osapuolet voivat pyytää kuulemismenettelystä vastaavan neuvonantajan osallistumista päätöksen 2019/339 (3) mukaisesti. Kuulemismenettelystä vastaava neuvonantaja toimii välittäjänä asianomaisten osapuolten ja tutkimusta suorittavien komission yksiköiden välillä ja tarkastelee pyyntöjä saada tutustua asiakirja-aineistoon, asiakirjojen luottamuksellisuutta koskevia kiistoja sekä kolmansien osapuolten pyyntöjä tulla kuulluiksi.

Asianomaiset osapuolet voivat saada lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta seuraavalla sivustolla: https://ec.europa.eu/trade/trade-policy-and-you/contacts/hearing-officer/.

6. Määräajat

Kaikkien muiden henkilöiden kuin valituksen tekijän ja Meksikon edustajien, jotka haluavat tulla kohdelluiksi asianomaisina osapuolina, on pyydettävä komissiolta tätä asemaa kirjallisesti viimeistään 45 päivän kuluessa tämän ilmoituksen julkaisemisesta ja ilmoitettava syyt, miksi menettelyn pitäisi katsoa koskevan niitä. Asianomaisen osapuolen esittämät kuulemista koskevat pyynnöt on toimitettava komissiolle samassa määräajassa, ja niissä on täsmennettävä, miksi menettelyn tulos koskee erityisesti kyseistä henkilöä. Kuulemismenettelystä vastaavan neuvonantajan osallistumista koskevat pyynnöt on esitettävä mahdollisimman ajoissa ja viimeistään 15 päivän kuluessa pyynnön perusteena olevasta tapahtumasta. Kaikki pyynnöt on esitettävä kirjallisesti, ja niissä on ilmoitettava kuulemismenettelystä vastaavan neuvonantajan tietoon saatettavat seikat, mukaan lukien selvitys siitä, miten seikat vaikuttavat pyynnön esittäjän puolustautumisoikeuksiin.

7. Tietosuoja

Tässä tutkimuksessa kerättyjä henkilötietoja käsitellään asetuksen (EU) 2018/1725 (4) mukaisesti.

(1) Euroopan parlamentin ja neuvoston asetus (EU) 2015/1843, annettu 6 päivänä lokakuuta 2015, unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EUVL L 272, 16.10.2015, s. 1).

(2) Euroopan yhteisön ja Meksikon yhdysvaltojen välisen nimitysten vastavuoroista tunnustamista ja suojaa tislattujen alkoholijuomien alalla koskevan sopimuksen tekemisestä (EUVL L 152, 11.6.1997, s. 16).

(3) Euroopan komission puheenjohtajan päätös 2019/339, annettu 21 päivänä helmikuuta 2019, kuulemismenettelystä vastaavan neuvonantajan tehtävästä ja toimivaltuuksista tietyissä kauppaan liittyvissä menettelyissä (EUVL L 60, 28.2.2019, s. 20).

(4) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).